আজ গৌরীপুরে আসছে বিভাগীয় দল
একই স্থানে কেন বারবার ট্রেন লাইনচ্যুত হচ্ছে তা খতিয়ে দেখতে আজ ময়মনসিংহের গৌরীপুরে আসছে রেলওয়ের বিভাগীয় একটি দল। গৌরীপুর জংশনের স্টেশন মাস্টার আবদুর রশিদ রোববার সন্ধ্যায় যুগান্তরকে এ তথ্য জানিয়েছেন। তিনি বলেন, তারা কারণ অনুসন্ধান করে এ বিষয়ে দ্রুত ব্যবস্থা নেবে বলে আশা করছি।







তবে স্থানীয়রা বলছেন, মূলত রেলের উদাসীনতা ও দায়িত্বপ্রাপ্ত ব্যক্তির অবহেলার কারণেই বারবার গৌরীপুরে ট্রেন দুর্ঘটনা ঘটছে। আধুনিক প্রযুক্তি ব্যবহার না করার সমালোচনাও করেছেন কেউ কেউ। গত বছরের ২৯ জুন ‘নাটবল্টু হুক ফিশপ্লেট খোলা : রেললাইন যেন মৃত্যুফাঁদ’ শিরোনামে যুগান্তরে প্রতিবেদন প্রকাশিত হয়। ওই প্রতিবেদনে দেশের বিভিন্ন স্থানে রেলপথের দশা তুলে ধরা হয়। প্রতিবেদনে গৌরীপুরের রেলপথের দুর্দশাও তুলে ধরা হয়েছিল। কিন্তু ছয় মাসেও সংস্কার, মেরামত বা এমন দৃশ্যমান কোনো ব্যবস্থা গৌরীপুরে নেয়া হয়নি। যুগান্তরে গৌরীপুরের যে অংশের (২নং আউটার সিগন্যাল) ছবি তখন ছাপানো হয়েছিল সেখানেই দুদিনে তিনটি ট্রেন লাইনচ্যুত হয়। বুধবার আন্তঃনগর বিজয় এক্সপ্রেস ট্রেনের ২টি বগি ও শুক্রবার বিকাল ৫টা ২০ মিনিটে মালবাহী ট্রেনের একটি বগি লাইনচ্যুত হয়। উদ্ধার করতে গিয়ে রাত সাড়ে ১০টায় লাইনচ্যুত হয় রিলিফ ট্রেনের টুলস ইঞ্জিন। এসব ঘটনায় বেশ কয়েক ঘণ্টা ময়মনসিংহের সঙ্গে ঢাকা চট্টগ্রামসহ বিভিন্ন স্থানের রেল যোগাযোগ বন্ধ হয়ে যায়। ভোগান্তিতে পড়েন বহু যাত্রী। এসব দুর্ঘটনার কারণ অনুসন্ধানে রেলওয়ের পরিবহন কর্মকর্তা মো. রেজাউল করিমকে প্রধান করে চার সদস্যের তদন্ত কমিটি করে কর্তৃপক্ষ। কমিটির অন্য সদস্যরা হলেন-সিগন্যাল বিভাগের কর্মকর্তা সানোয়ার হোসেন, সহকারী প্রকৌশলী সুকুমার রায় ও এএমআই কর্মকর্তা সাজিদ হাসান নির্জন। কমিটির সদস্যরা শুক্রবার ঘটনাস্থল পরিদর্শন করেন।

একই স্থানে কেন বারবার ট্রেন লাইনচ্যুত হচ্ছে তা খতিয়ে দেখতে আজ ময়মনসিংহের গৌরীপুরে আসছে রেলওয়ের বিভাগীয় একটি দল। গৌরীপুর জংশনের স্টেশন মাস্টার আবদুর রশিদ রোববার সন্ধ্যায় যুগান্তরকে এ তথ্য জানিয়েছেন। তিনি বলেন, তারা কারণ অনুসন্ধান করে এ বিষয়ে দ্রুত ব্যবস্থা নেবে বলে আশা করছি।